2024-01-18
職場生存法則 | 上司凡事干預+情緒敏感=缺乏安全感!與上司相處如拍拖!如何調教你上司?
如果你上司屬一位較為自戀或自我中心的話,咁佢哋好大機會都係冇乜安全感嘅人。同事工作事無大小都會干預一番,經常限制你開會時嘅發言,而且情緒變幻無常,決定一時一樣,令你工作寸步難行。其實上司對你缺乏安全感同拍拖好相似,永遠係相向,一方面係個人性格,另一方面係你能唔能夠比到對方安全感,以上兩點只要出現一點都會令事情失衡,最後情緒過份敏感下而做作好多過界線事情。如果面對毫無安全感上司,必先學會調較你上司,令佢冇咁擔心之餘同時令你工作得以正常運作。
一個人如果缺乏安全感,係好容易會無限惡化落去。第一日返工新同事如用咗佢最唔鍾意嘅文件格式,之後已經冇運行。所以當遇到呢類上司,首要任務係先唔好令佢病情惡化。喺適當距離下觀察根源何在,了解佢根源問題。意思並非指佢是否著緊文件格式還是溝通用字,呢啲只係佢無安全感下所作出嘅行為,並非根源於在。而指佢係咪擔心自己能力不足會被下屬取代,或者係老闆迫得太緊導致過份擔心工作出錯等等,了解後再嘗試對症下藥。
首先要明白,我哋好難估計做啲乜野事情會令佢情況惡化,著眼點反而係做啲乜野先會令安心。例如學習如何「做多少少」,嘗試做超過上司預期嘅事情,但又要拿捏得宜,唔可以畀佢得一想三。如上司原本只要你交一個計劃書方案,但其實最理想就係做兩個方案。當佢覺得有選擇或有後備方案時,佢就會對你信任度加強。雖然會加重工作量,但仍然值得作長遠投資。再者你交兩個自己早有準備嘅方案,能減低佢提出一個天馬行空念頭嘅機會。另一方面,你亦可以藉著比較兩個方案,去提高對你有利方案嘅成功率,一舉兩得。
另一樣較為被忽略嘅事情係,當公司/工作出現危機時你如何協助上司。無安全感嘅人雖然口硬,但心底裹其實好想有人明白佢,亦希望有一個真伙伴扶持。尤其喺危機處理時,無安全感會令佢哋更加徬徨無助。可惜大部分員工面對呢啲情況時會較為被動,怕自己講多錯多。其實主動面對、做更多功夫去幫助上司。畀佢知道你係一位賢臣,幫同陪伴佢渡過難關,而唔係乘人之危,就能把握時機去建立佢對你嘅信心。
下屬好難改變上司冇安全感嘅問題,但你可以較主動去迎合佢。用你自覺舒服方式去滿足佢嘅不安全感,總好過佢對你做出一連串過火嘅行為,而令關係惡化。